เกษตรจังหวัดสมุทรสงคราม ชูการท่องเที่ยวเชิงเกษตร ส่งเสริมกระบวนการปลูก
นางสมพิส ทองดีนอก เกษตรจังหวัดสมุทรสงคราม กล่าวว่า แนวทางในการพัฒนาด้านการเกษตรกรรมในพื้นที่ จะเน้นเรื่องการท่องเที่ยวชุมชนและการท่องเที่ยวเชิงเกษตร เชื่อมโยงในหลายๆ ด้าน เพื่อให้เกษตรกร ผู้ประกอบการร้านอาหาร ผู้ประกอบการโฮมสเตย์ มีรายได้ รวมถึงการส่งเสริมกระบวนการปลูก ทั้งการทำเกษตรแปลงใหญ่ กลุ่มวิสาหกิจชุมชน  Smart Famer Young Smart Famer ซึ่งจะเป็นแนวทางที่จะดำเนินการอย่างต่อเนื่อง  ประเด็นสำคัญที่จะทำการพัฒนามีอยู่ 3 ด้านคือ การพัฒนาคน ส่งเสริมให้พี่น้องเกษตรกร ได้มีการพัฒนาตนเอง มีความรู้ ความสามารถในการทำสวน รู้ถึงวิธีการถ่ายทอดองค์ความรู้ ให้กับผู้ที่มาเยี่ยมชม ได้เข้าใจถึงวิธีการทำเกษตร กระบวนการในการผลิตได้อย่างถูกวิธี รวมทั้งการพัฒนาพื้นที่ให้มีความสะอาด มีภูมิทัศน์ที่สวยงาม แต่ละพื้นที่ต้องมีการเชื่อมโยง นักท่องเที่ยวเห็นแล้วประทับใจและสุดท้ายคือ การพัฒนาสินค้าให้มีมาตรฐาน คุณภาพดี เท่าเทียมกันหมด ผลผลิต ผลิตภัณฑ์ทั้งหมดได้รับรองคุณภาพ แพคเกจดูดีและน่าสนใจ